For præcis en måned siden kunne 1. divisionsklubben FC Hjørring fortælle, at klubbens assisterende træner, den tidligere FC København- og Silkeborg-spiller Bora Zivkovic, var blevet indlagt på Skejby Sygehus med hjerteproblemer, men klubben vidste ikke, hvor slemt det stod til med den tidligere forsvarsspiller. Det skriver tipsbladet.dk. Det ved man til gengæld nu, og desværre ser det ikke godt ud for Bora Zivkovic, der er i dag er fyldt 37. Situationen er nemlig så alvorlig for Zivkovic, at han skal have indopereret et nyt hjerte. - Problemet er, at Boras hjerte ikke pumper nok blod rundt. Som jeg har forstået det, så er en normal hjertekapacitet på 60 procent, men Bora har kun 10 procent, og derfor er han nu skrevet op til et nyt hjerte, siger sportschef i FC Hjørring, Jacob Krüger, til mja.dk og tilføjer: - Vi håber det bedste for Bora, og i de næste par måneder har vi aftalt, at han ikke skal tænke på fodbold. Bora Zivkovic indstillede først sin aktive karriere sidste år, og siden da har han været involveret i trænergerningen i FC Hjørring.

Opsummering:
Den tidligere Superliga-profil og assistenttræner i FC Hjørring, Bora Zivkovic, er alvorligt syg og skal have indopereret et nyt hjerte.